C 484/18
MT
Il-Ġurnal Uffiċjali tal-Unjoni Ewropea
20.12.2022
Konklużjonijiet dwar it-tilqim bħala waħda mill-aktar għodod effettivi għall-prevenzjoni tal-mard u t-titjib tas-saħħa pubblika (2022/C 484/05)
Introduzzjoni
It-tilqim huwa meqjus bħala waħda mill-aktar għodod effettivi tas-saħħa pubblika fil-prevenzjoni ta' mard infettiv u l-mitigazzjoni tal-effetti l-aktar dannużi tiegħu.
It-tilqim mhuwiex biss importanti għat-tfal, iżda wkoll f'perspettiva tul il-ħajja.
L-iżvilupp tal-vaċċini jirrappreżenta bidla fl-istorja medika u kellu impatt sinifikanti fuq is-saħħa pubblika.
Ħafna mard ġie evitat permezz tat-tilqim, u b'hekk tnaqqas il-piż fuq is-sistemi tas-saħħa u huwa stmat li ġew evitati bejn 3,5 u 5 miljun mewta fis-sena (1).
Fil-każ tal-ġidri, din il-marda saħansitra nqerdet bis-saħħa tat-tilqim.
Madankollu, illum, it-tilqim huwa vittma tas-suċċess tiegħu stess.
Xi nies ma għadhomx jaraw l-impatti ta' mard infettiv li ma għadux preżenti minħabba skemi ta' tilqim u għadd konsiderevoli ta' nies jistgħu saħansitra jiddubitaw l-importanza tat-tilqim.
Ir-rati ta' kopertura tat-tilqim f'ħafna reġjuni madwar l-UE qed jaqgħu sew taħt il-livelli rakkomandati.
Il-mard infettiv jista' faċilment jirritorna f'ċirkostanzi bħal dawn.
Eżempju ta' dan huwa l-epidemija tal-ħosba li faqqgħet f'dawn l-aħħar snin f'għadd ta' pajjiżi Ewropej.
Ir-rieda tan-nies li jirċievu vaċċini sikuri, effettivi, rakkomandati u disponibbli ġiet ikkontestata matul dawn l-aħħar ftit deċennji.
L-eżitazzjoni għat-tilqim hija kklassifikata mill-Organizzazzjoni Dinjija tas-Saħħa (WHO) fost l-akbar 10 theddidiet għas-saħħa globali.
Hija wkoll problema li tvarja skont il-kuntest, il-pajjiż u t-tip ta' vaċċin ikkonċernat, u għalhekk toħloq sfida partikolari.
M'hemm ebda soluzzjoni waħda tajba għal kulħadd, u jenħtieġ sforz sostenibbli fit-titjib tad-djalogu maċ-ċittadini, il-fehim tat-tħassib tagħhom u l-iżvilupp ta' strateġiji ta' tilqim imfassla apposta, flimkien ma' kampanji ta' komunikazzjoni mmirati.
Il-pandemija tal-COVID-19 kompliet tenfasizza d-daqs u l-portata ta' din il-kwistjoni.
L-eżitazzjoni għat-tilqim kontra l-COVID-19 kienet influwenzata b'mod sostanzjali minn diversi fatturi, fosthom kien predominanti t-tħassib dwar is-sikurezza u l-effikaċja perċepita tal-vaċċin.
Għalkemm f'xi Stati Membri tal-UE l-kampanji ta' tilqim kontra l-COVID-19 ma wasslux għal rati għoljin ħafna ta' tilqim, f'xi partijiet tal-Unjoni Ewropea r-riżultati kienu impressjonanti.
Mil-lat pożittiv, il-pandemija ġabet magħha wkoll l-iżvilupp ta' għadd ta' soluzzjonijiet u għodod importanti li diġà nistgħu nagħmlu użu minnhom illum.
Saru żviluppi sinifikanti, pereżempju, fid-diġitalizzazzjoni, bil-ġbir u l-iskambju ta' data fillivell tal-UE kif ukoll bl-istabbiliment taċ-Ċertifikat COVID Diġitali tal-UE, stadju importanti li stabbilixxa standard globali bħala parti mill-miżuri tas-saħħa pubblika biex jitrażżan it-tixrid tal-pandemija.
L-istrateġija tal-UE għall-vaċċini kontra l-COVID-19 (2) segwita mit-tnedija tal-Awtorità għat-Tħejjija u għar-Rispons f'Każ ta' Emerġenza tas-Saħħa (HERA) jirrappreżentaw ukoll pass kbir 'il quddiem fl-iżgurar tal-iżvilupp, l-akkwist, ix-xiri u d-distribuzzjoni ta' kontromiżuri mediċi fil-livell tal-UE, bħal vaċċini u terapewtika.
Kisba oħra daqstant importanti hija l-istabbiliment tal-Unjoni Ewropea tas-Saħħa, li għandha l-għan li ssaħħaħ it-tħejjija għall-kriżijiet u r-rispons tal-aġenziji ewlenin.
(1) https://www.who.int/health-topics/vaccines-and-immunization#tab=tab_ (2) COM/2020/245 final